Մայնուտ

**Մայնուտ** (; ), համալսարանական քաղաք Իռլանդիայի Քիլդերի կոմսությունում։ Այստեղ է գտնվում Մայնուտի համալսարանը (Իռլանդիայի ազգային համալսարանի մաս) և Սուրբ Պատրիկի քոլեջը, որը պապական համալսարան է և Իռլանդիայի միակ կաթոլիկ ճեմարանն է։ Մայնուտը նաև Իռլանդիայի կաթոլիկ եպիսկոպոսների համաժողովի նստավայրն է։ Այստեղ է գտնվում Իռլանդիայի զարգացման բարեգործական ամենամեծ կազմակերպության՝ Trócaire-ի գլխավոր գրասենյակը։ Մայնուտը գտնվում է Դուբլինի կենտրոնից 24 կմ արևմուտք։

## Գտնվելու վայր
Մայնուտը գտնվում է Լիքսլիփ և Քիլքոք քաղաքների միջև գտնվող R148 ճանապարհի վրա, իսկ M4 մայրուղին շրջանցում է քաղաքը։ Այլ ճանապարհներ քաղաքը միացնում են Սելբրիջ, Կլեյն և Դանբոյն քաղաքներին։ Մայնուտը նաև գտնվում է Դուբլին-Սլիգո երկաթուղային գծի վրա է գտնվում և սպասարկվում է Կոմյուտեր և ԻնտերՍիթի ընկերությունների կողմից։

## Ծագումնաբանություն
Մայնուտ բառը ծագում է իռլանդերեն *Maigh Nuadhad*-ից, որը նշանակում է «Նուադայի հարթավայր»։ Նուադան իռլանդացիների հնագույն աստվածներից է եղել, որը համապատասխանում է Ուելսի Նուդին և հնագույն Բրիտանիայի և Գալլիայի Նոդենսին։

## Պատմություն
### Պատմական ղեկավարություն

Ջերալդին կամ ՖիցՋերալդ ընտանիքը երկար ժամանակ կենտրոնացած է եղել Մայնուտում։ 

### Պատմական շինություններ

Քաղաքը գտնվել է Փեյլի արևմտյան եզրում։ Հիմնական փողոցի երկու ծայրերում գտնվում են Մայնուտի ամրոցը և Քարթոն Հաուսը՝ Լենսթերի դքսերի երկու նստավայրերը։ Ամրոցը եղել է 16-րդ դարի պատմական գործիչ Թոմաս ՖիցՋերալդի՝ Քիլդերի 10-րդ կոմսի, հայտնի նաև որպես Մետաքսե Թոմաս, ամրոցը։ 1535 թվականին կոմսի ապստամբությունից հետո ամրոցը նվաճվել է։

Քաղաքի ամենակարևոր երկու հաստատությունները Սուրբ Պատրիկի քոլեջի և դրանից առաջ եղած շինություններն են, մինչդեռ մյուսներն ավելի ուշ գեորգյան և նեոգոթական վերածննդի ոճ ունեն։ Շենքերի «նոր շարքը» կառուցվել է 1850 թվականին Օգուստուս Պյուջինի կողմից՝ քոլեջի նախագահ Լորենս Ռենեհանի հանձնարարականով, իսկ քոլեջի մատուռը նախագծվել և կառուցվել է Ջեյմս Ջոզեֆ ՄըքՔարթիի կողմից 1894 թվականին Ռոբերտ Բրաունիի նախագահության ժամանակ։

Քոնոլիի ֆոլլին Մայնուտ քաղաքի սահմաններում է գտնվում։

Մայնուտի հարևանությամբ կան երեք վանական հին բնակավայրեր՝ Լարագբրիունը և գերեզմանոցը, Թագադոն և Կլոր աշտարակը և Դոնագմորը։ 

Մայնուտի փարախը այն եզակի օրինակներից է, որը 18-րդ դարից պահպանվել է մինչ օրս։ Պահպանված պարիսպները կառուցվել են 1822 թվականին, չնայած որ փարախն ավելի հին է։ Պատմականորեն անտուն կենդանիներին պահել են այստեղ, որից հետո վերադարձվել են տերերին, կամ եթե անտեր են եղել, աճուրդով վաճառվել են։ Այժմ փարախը վերանորոգվել է և ծառայում է որպես հանգստավայր Լայրին գետի մոտ։

## Բնակչություն

2022 թվականի մարդահամար տվյալներով քաղաքի բնակչությունը 17,259 է։ Մայնուտը Քիլդերի կոմսության 4-րդ ամենախոշոր բնակավայրն է, իսկ Իռլանդիայի՝ 29-րդը։ Սակայն ուսումնական տարվա ընթացքում Մայնուտի բնակչությունը կրկնապատկվում է։ Հստակ թվեր նշելը դժվար է, քանի որ բնակչության մեծ մասը ժամանակավորապես է բնակվում Մայնուտում՝ ուսանողներ Մայնուտի համալսարանում (12 հազարից ավելի) կամ Սուրբ Պատրիկի քոլեջում, ժամանակավոր աշխատողներ մոտակայքում գտնվող Ինթել և Hewlett Packard Enterprise-ի հաստատություններում (երկուսն էլ գտնվում են Լիքսլիփում)։

## Կրթություն

Քաղաքում կա երկու համալսարան՝ Սուրբ Պատրիկի քոլեջը, որը ստեղծել է Ջորջ 3-րդ թագավորը 1795 թվականին՝ Իռլանդիայի կաթոլիկ հոգևորականներին վերապատրաստելու համար։ Իսկ մյուսը Մայնուտի համալսարանն է, որը առանձնացել է Սուրբ Պատրիկի քոլեջից 1997 թվականին։ Երկու կրթական հաստատությունները գտնվում են նույն տարածքում և կիսում են համալսարանական տարածքն ու բազմաթիվ հարմարություններ։

Մայնուտ քաղաքում կա երկու միջնակարգ դպրոց (Մայնուտի նախակրթարանը և Մայնուտի համայնքային քոլեջը, որոնք գտնվում են նույն տարածքում և ղեկավարվում են Քիլդերի և Վիկլովի կրթության և վերապատրաստման խորհրդի կողմից) և հինգ հիմնական դպրոց՝ «Presentation Sisters» միայն աղջիկների համար նախատեսված դպրոցը, «Դուբլինի արքեպիսկոպոսություն» միայն տղաների համար նախատեսված դպրոցը, Կրթել միասին (Educate Together) դպրոցը, Դուբլինի արքեպիսկոպոսության իռլանդերենով դպրոցը և Հովանավորության ինստիտուտի իռլանդերենով տարրական դպրոցը՝ նախատեսված տարբեր կրոնների պատկանողների համար։ Վերջին երկուսը գտնվում են նույն տարածքում։

Քիլդերի և Վիկլովի կրթության և վերապատրաստման խորհրդի իռլանդերենով միջնակարգ դպրոցը բացվել է 2020 թվականի սեպտեմբերին։

## Եկեղեցիներ
Մայնուտն ունի երկու եկեղեցի՝ երկուսն էլ Սուրբ Մարիամ։ Դրանցից մեկը Սուրբ Պատրիկի քոլեջի մեջ մտնող Իռլանդիայի եկեղեցի (անգլիկան) Սուրբ Մարիամն է, իսկ մյուսը Սուրբ Մարիամ կաթոլիկ եկեղեցին է, որտեղ Քիլքոքի ճանապարհը մտնում է Մայնուտ գյուղ՝ ծառայելով Սուրբ Մարիամի մատուռի Մայնուտի ծխական թեմին։ Մոտակայքում է գտնվում նաև նախկին Մոյգլեր եկեղեցին, որն օգտագործվում է Իռլանդիայի եկեղեցու կողմից՝ որպես Միթի և Քիլդերի դիոցեզ։ Մայնուտի համայնքային եկեղեցին, որը կապված է Իռլանդիայի պրեսբիտերականների եկեղեցու հետ, դիմել է եկեղեցի կառուցելու թույլտվություն ստանալու համար։

## Սպորտային խմբեր
### Գոլֆ
Քարթոն Հաուս գոլֆի ակումբը գտնվում է Մայնուտում։ Աշխարհի ամենաերկար գործող գոլֆի միության՝ Իռլանդիայի գոլֆի միության գլխամասը գտնվում է այստեղ։

### Ֆուտբոլ
Մայնուտ թաունը տեղի ֆուտբոլային ակումբն է։ Ավագների թիմը մրցում է Մայնուտ համալսարանի հետ համագործակցությամբ՝ որպես Մայնուտ համալսարանական թաուն ֆուտբոլային ակումբ, որը Լենստերի ավագ լիգայի անդամ է։ Նրանք 2018 թվականին հաղթել են Իռլանդիայի ֆուտբոլային ասոցիացիայի միջանկյալ գավաթի խաղում։ 2021 թվականին առաջին անգամ նրանք հասել ե Իռլանդիայի ֆուտբոլային ասոցիացիայի գավաթի քառորդ եզրափակիչ։ Այս փուլում 4-0 հաշվով պարտվել են Բոհեմիան ֆուտբոլային ակումբին։

### Ռեգբի
Հյուսիսային Քիլդերի ռեգբիի ֆուտբոլային ակումբը գտնվում է Մայնուտ քաղաքից 3 կմ հեռավորության վրա՝ Քիլքոք տանող ճանապարհին։ Մայնուտից Բոբ Քեսին (ծնված 1978) պրոֆեսիոնալ ռեգբի խաղացող է եղել և ավագ խաղացող միջազգային ասպարեզում։

Մայնուտի համալսարանի և Լիքսլիփում գտնվող Բարնհոլ ռեգբիի ակումբը միավորվել են 2010 թվականին և 2015 թվականին վերանվանվել MU Barnhall RFC։

### Բասկետբոլ
Հյուսիսային Քիլդերի արծիվներ բասկետբոլային ակումբը գտնվում է Մայնուտում։ Ակումբը ունի ակադեմիա 5-10 տարեկան երեխաների համար, պատանեկան խմբեր 11-18 տարեկան աղջիկների և տղաների համար, Basketball4All (Բասկետբոլ բոլորի համար) հաշմանդամություն ունեցող երեխաների համար։

### Հեծանվավազք
Մեյնուտում կա հեծանվավազքի երկու ակումբ։ Նյութաուն առևտրի կենտրոնում գտնվող Մեյնուտ սայքլսը ֆինանսավորում և կառավարում է Մեյնուտի հեծանվավազքի ակումբը։ Մյուսը «Մեյնուտի ուսանողները՝ բարեգործության համար» ակումբն է, որը հայտնի է որպես Գոլուեյի սայքլ։ Այս ակումբը տեղակայված է Մեյնուտի համալսարանում։ Հունվարից ապրիլ ամիսներին ակումբն իրականացնում է մեկշաբաթյա բարեգործական հեծանվավազք դեպի Գոլուեյ և հետ։ Ակումբն իր գործունեության սկզբից կարողացել է բարեգործական նպատակներով հավաքել 1 միլիոն եվրո։

### Սկաուտինգ
Մեյնուտի սկաուտինգի ակումբը գոյություն է ունեցել 1975 թվականից։ Երկար տարիներ Մայնուտի նախակրթարանում գործելուց հետո նրանք վերականգնել և վերակառուցել են Ջերալդին հոլը՝ պաշտպնաված շինություն, որն էլ 2013 թվականից դարձել է նրանց հավաքատեղին։

## Քույր քաղաքներ
Մայնուտը քույր քաղաքի համաձայնագիր ունի Ֆրանսիայի Կանե-ան-Ռուսիյո։

## Ծանոթագրություններ

Կատեգորիա:Իռլանդիայի բնակավայրեր
Կատեգորիա:Իռլանդիայի քաղաքներ
Կատեգորիա:Համալսարանական քաղաքներ